“บางกอกแรนช์”เคาะราคาขาย IPO ที่ 8.8 บาท/หุ้น เปิดจองซื้อ 3-8 ก.ค.
"บางกอกแรนช์"เคาะราคาขาย IPO ที่ 8.8 บาท/หุ้น เปิดจองซื้อ 3-8 ก.ค.
2 ก.ค. 2558

บริษัท บางกอกแร้นช์ จำกัด (มหาชน) หรือ BR เปิดเผยว่า บริษัทกำหนดราคาเสนอขายหุ้นสามัญแก่ประชาชนทั่วไป(IPO)จำนวน 360.40 ล้านหุ้นที่ 8.8 บาท/หุ้น โดยเปิดให้จองซื้อในช่วงวันที่ 3-8 ก.ค.นี้ โดยแต่งตั้งผู้จัดจำหน่ายและรับประกันการจำหน่ายหุ้นสามัญ (IPO) ได้แก่ บล.ไทยพาณิชย์ และ บล.บัวหลวง
ทั้งนี้ BR เป็นผู้ผลิตและส่งออกเนื้อเป็ดแบบครบวงจรที่ใหญ่ที่สุดของไทย ซึ่งมีฐานการผลิตทั้งในไทยและยุโรป ครอบคลุมตลาดทั้งทวีปเอเชีย ยุโรป และตะวันออกกลาง เพื่อรองรับการขยายกิจการอย่างมั่นคงและต่อเนื่อง โดยบริษัทจะเข้าจดทะเบียนในตลาดหลักทรัพย์เป็นครั้งที่สอง หลังจากที่เคยจดทะเบียนตั้งแต่ปี 36 และขอถอนหุ้นออกไปเมื่อปี 52 เนื่องจากการกระจายการถือหุ้นของผู้ถือหุ้นของบริษัทไม่เป็นไปตามเกณฑ์
อนึ่ง ก่อนหน้านี้ ธนาคารไทยพาณิชย์ ในฐานะที่ปรึกษาทางการเงินในการระดมทุนและการเข้าซื้อกิจการ BR คืนจากกองทุน เนวิส แคปปิตอล พาร์ทเนอร์ (ประเทศไทย) และราโบ แคปปิตอล บี.วี.ด้วยมูลค่ากว่า 5,700 ล้านบาท โดยเป็นการซื้อคืนจากนักลงทุนต่างชาติส่งผลให้บริษัทกลับคืนมาอยู่ในอำนาจการบริหารของคนไทย